दरअसल यह साफ़ दिखता है कि आईपीएल भारतीय खेल और मनोरंजन की दुनिया में जिस तरह की संस्कृति को बढ़ावा दे रहा है, सट्टेबाज़ी या फिक्सिंग उसकी सहज परिणतियां हैं. यह अलग बात है कि यह अदालत में साबित हो पाएगा या नहीं. लेकिन सवाल अदालत का नहीं, उस जनता की अदालत का है जो क्रिकेट को अपना धर्म और क्रिकेटरों को अपना ख़ुदा मानती है. बेशक, धर्म भी हमारे यहां धंधे में बदल चुका है और देवताओं के नाम पर बड़े-बड़े फ़र्जी कारोबार होते हैं, लेकिन क्या क्रिकेट के भक्त क्रिकेट के नाम पर ख़ुद को छला जाना इतनी आसानी से गवारा कर लेंगे?